b'\n_START_ARTICLE_\nLila Kedrova\n_START_SECTION_\n\xc5\xbdivotopis\n_START_PARAGRAPH_\nKedrova je odrasla u Petrogradu (dana\xc5\xa1njem Sankt Peterburgu), odakle je krajem 1920-ih s roditeljima emigrirala u Pariz. Tijekom emigracije, svi njezini dokumenti su izgubljeni ili zaplijenjeni od sovjetskih vlasti._NEWLINE_Prvu zapa\xc5\xbeeniju ulogu je ostvarila 1956. godine u filmu Calle Mayor (Glavna ulica), \xc5\xa1panjolskog redatelja Juana Antonija Bardema (strica Javiera Bardema). Nakon desetlje\xc4\x87a etabliranja na europskoj filmskoj sceni, debitirala je u Hollywoodu ulogom prostitutke u filmu Grk Zorba. Nezaboravna uloga Madame Hortense, uz glavne zvijezde filma Anthonyja Quinna i Irene Papas, donijela je Kedrovoj Oscara za najbolju sporednu \xc5\xbeensku ulogu za 1964. Sljede\xc4\x87e godine snimila je jo\xc5\xa1 jedan film na engleskom jeziku, A High Wind in Jamaica. Pojavila se i u Hitchcockovoj Poderanoj zavjesi. Uz nekoliko uloga na televiziji i u europskim filmovima, nastupila je 1983. u brodvejskom mjuziklu "Grk Zorba". Kraj \xc5\xbeivota je do\xc4\x8dekala u svom ljetnjikovcu u kanadskom Sault Ste. Marie, gdje je umrla 16. velja\xc4\x8de 2000. nakon vi\xc5\xa1egodi\xc5\xa1nje borbe s Alzheimerovom bole\xc5\xa1\xc4\x87u.'